
De  ossis  metatarsi  primi  exostosi. 


Quamquam  hoc  ultimo  tempore  plures  celeberrimorum  medicorum  de  exostosi  pri- 
mae phalangis  hallucis  disseruerunt  et  indolem  et  medelam  hujus  morbi  magna  cum  ex- 
perientia illustrantes  *),  tamen  alia  quaedam  exostosis,  quae  prope  hallucem  frequen- 
tior  adhuc  exstat , nunquam  hucusque  seorsim  tractata , saepissime  autem  clavus  prae- 
grandis perperam  nuncupata  est,  cujus  similitudinem  speciemque  re  vera  gerere  videtur, 
nisi  diligentius  indagaveris  rem.  Exostosin  in  latere  interno  sive  tibiali  partis  anterioris 
ossis  metatarsi  primi  obvenientem  dica.  Hanc  ob  causam  talis  degenerationis  exempla 
cultro  anatomico  examinavi,  penicillo  depinxi  et  verbis  quam  brevissime  exposui. 

Loci , in  quo  ossis  metatarsi  primi  exostosis  haeret,  indoles  integra. 

Margo  internus  pedis  inde  a malleolo  interno  ad  latus  tibiale  hallucis  lineam  scri- 
bit rectam,  quae  in  anteriore  metatarsi  parte  solummodo  duas  vel  tres  pollicis  duodeci- 
mas pedem  altrum  versus  deflectitur.  Epidermide  et  cute  molli  tenuique  hocce  pedis 
latus  gaudere  solet,  eaeque  telam  cellulosam  convestiunt  subtilem  , in  ipso  metatarsi  cum 
phalange  articulo  densiorem  et  magis  fibrosam , in  qua  super  articuli  ligamentum  late- 
rale bursa  mucosa  subcutanea,  pisum  magnitudine  adaequans  eo  fine  adest,  ut  cutis  loco 
suo  super  ligamenta  et  ossa  moveri  possit.  Sub  variae  ejusmodi  indolis  tela  cellulosa 
diversae  inveniuntur  partes,  videlicet  — juxta  medium  tarsum  musculus  abductor  hallu- 
cis, — magis  hallucem  versus  periosteum,  — juxta  articulum  ipsum  ligamentum  laterale 
internum  metatarso  -phalangale  et  facies  interna  ligamenti  capsularis  articuli.  Sub  textu 
hoc  fibroso  os  metatarsi  primum  et  phalanges  hallucis  partis  formam  efficiunt,  ex  quibus 
hic  loci  solummodo  partem  ossis  metatarsi  in  memoriam  revoco , in  quantum  rem  no- 
stram spectat.  Ossis  structura  non  laesa,  antica  metatarsi  primi  pars  capitulo  subglo- 
boso  nitet,  quod  superficiem  plantarem  versus  magis  prominet,  in  toto  vero  ambitu  strato 
cartilagineo  laevissimo  obductum  est , et  phalangis  primae  hallucis  cavitatem  glenoida- 
lem excipit.  In  parte  plantari  capituli  duo  sulci  parum  profundi  ossium  sesamoideorum 
duorum  motus  moderantur,  hisce  vero  corporibus  ita  simul  amplificantur,  ut  in  planta 
pedis  marginem  internum  versus  tumulus  oriatur,  lingua  nostra  Ballen  nuncupatus.  Quum 
tumulus  hicce  magnopere  in  parte  anteriore  interna  plantae  pedis  promineat,  non  modo 
stanti  sed  etiam  eunti  homini  maximum  praebet  corporis  fulcimen,  ac  praecipue  margi- 
nis interni  prominentiam  lateralem,  cujus  supra  mentionem  feci,  gignit.  Praeterea  etiam 
superficies  externa  et  interna  ossis  metatarsi  primi  impressione  insignis  est  ad  recipienda 
ligamenta  lateralia  articuli  metatarso  - phalangalis , quarum  interna  (scii,  latere  tibiali 
propria)  superficiei  ossis  pone  capitulum  paulum  profundius  insculpta  est  quam  externa. 


*)  Astley  Cooper  in  libro  cura  illustri  B,  Travers  edito:  Chirurgische  Abhandlungen  und  Versuche  von  Astley 

Cooper  und  Uenjamin  Travers.  A.  d.  Engl.  iibers.  Weimar  1821.  Zweite  Abtheilung.  S.  500-  — Bobert 
Liston  in  commentatione,  quam  invenies  in:  the  Edinburgh  medical  and  surgical  Journal.  Vol.  XXVI.  1826. 

p.  27.  ac  Itupuytren  denique  in  praelectionibus  illis:  Leeons  orales  de  clinique  chirurgicale  faites  a THotel-Dieu 
de  Paris,  par  M.  le  Baron  Dupuytren.  Tome  II.  Paris  1832,  sive  in  v.  Froriep’s  Notizen  fur  Natur-  und 
Heilkunde.  Weimar  1833.  Bd.  38,  Nro,  823.  p.  140. 

Facies  glenoidalis  capituli  in  horizontali  directione  etiam  convexa  in  latere  externo  s. 
peronaeo  magis  introrsum  recedit,  quam  in  latere  interno  s.  tibiali,  et  hac  de  causa 
hallux  a recta  directione  quodammodo  digitos  ceteros  versus  deflectitur.  Conditione  os- 
sis metatarsi  primi  illaesa  juxta  marginem  capituli  illius  protuberantia  quae  latus  pero- 
uaeum  versus  spectat,  illam  lateris  tibialis  superat,  si  vero  exostosis,  de  qua  hic  disse- 
rendum, adest  in  latere  interno  sive  tibiali  multo  majorem  invenies,  quae  non  modo  il- 
lum lateris  peronaei  magnopere  praecellat  sed  etiam  dimidium  ossis  metatarsi  primi  dia- 
physeos  latus  internum  tubere  aspero  ac  duro  obtegat. 

Deformitatis  ab  exostosi  in  osse  metatarsi  primo  pendentis  species 

externa  et  diagnosis. 

Pedis  formam  universam  si  intueris,  haud  raro  deformitas  oculis  tuis  objicitur,  quam 
hucusque  formositatis  defectum  modo  existimarunt,  nunc  vero  ossis  conditionem  morbo- 
sam propono.  Deformitas  haec  eo  dignoscitur  , quod  margo  pedis  internus  non , uti  in 
statu  integro,  directionem  rectam,  parvam  tantum  declinationem  in  pedis  parte  anteriore 
ac  interna  exhibentem,  a malleolo  inde  usque  ad  hallucem  sequitur,  sed  pone  articu- 
lum metatarso-plialangalem  eminentia  laterali  quadam  prorumpit,  altitudinem  pollice  ma- 
jorem assequitur  et  in  medio  halluce  solum  in  justam  directionem  redigitur.  Qua  ratione 
pedes  deformitate  hacce  contaminati  decem  vel  duodecim  pollicis  duodecimis  pedem  sa- 
num ac  formosum,  quoad  latitudinem  superant.  Qua  pedes  formosissimi  gaudent,  exca- 
vatio partis  mediae  internae  in  planta  pedis,  eodem  gradu  simul  cum  exostosi  ossis  me- 
tatarsi primi  adest,  quo  pedibus  validissimis  convenit.  Deformitatis  imaginem  satis  di- 
stinctam tabulae  nostrae  figura  1.  reddit. 

Primo  ac  parum  diligenti  adspectu  haec  deformitas  cum  valgo  confundi  posse  vi- 
detur , utriusque  vero  infirmitatis  non  modo  indolem  sed  etiam  speciem  externam  valde 
diversam  esse  facile  cognoscat , qui  recordari  velit , valgum  eam  constructionis  pedis 
mutationem  esse , qua  malleolus  internus  valde  promineat,  justo  profundiorem  situm  oc- 
cupet, ita  ut  planta  pedis  excavatione  congrua  careat  et  ingrediendo  tota  sua  superficie 
terrae  solum  premat.  Latitudo  pedis  iis,  qui  valgo  laborant,  in  regione  tarsi,  iis  vero, 
quos  metatarsi  primi  exostosis  turbat  in  regione  metatarsi  anteriore  aucta  est. 

Exstat  vero  altera  pedis  deformitas,  quae  latitudine  regionis  metatarsi  anterioris  mere 
adaucta  conspicua  est  nec  ullam  ossium  texturae  vel  constructionis  mutationem  docet, 
sed  ex  sola  ligamentorum  capitula  ossium  metatarsi  jungentium  relaxatione  originem  du- 
cit. Pes  latus , qui  ob  justam  tironum  perscrutationem,  eoruinque,  qui  castra  sequi  ne- 
queant, dijudicationem  a rei  medicae  exercituum  borussicoruin  tunc  summo  moderatore 
Cei.  Goerlte  in  literis  cum  exercitui  medicis  cunctis  communicandis  *)  primo  loco  dis- 
cretus est,  ab  exostosi  ossis  metatarsi  primi  facillime  eo  dignoscitur,  quod  in  pede  lato 
margo  pedis  internus  lineam  paene  rectam  format,  exostosis  autem  illa  protuberantia 
insigni  oculos  offendit. 

Duin  et  valgus  et  pes  latus  sequelae  sint  relaxationis  ligamentorum  pedis,  exostosis 
ossis  metatarsi  primi  e contrario  cum  statu  firmissimo  validissimoque  partium  pedis  con- 


')  Conf.  Circulare  an  Preufsen’s  Militar- Aerzte,  betreffend  den  Unterschied  des  breiten  und  des  Platt- Fufses, 
ISehufs  der  Rekrutenuntersuehung,  in  Rust's  Magazin  Vol.  V.  pag,  1 — 11.  Berlin  1818. 

juncta  esse  solet;  id  quod  jam  ex  eo  elucet,  quod  infirmitas  haec  iis  praesertim  pro- 
pria est,  qui  celeri  gradu  ac  vehementi  virium  contentione  sic  ingrediuntur,  ut  corpo- 
ris magna  moles  maximopere  digitis  pedis  sit  imposita.  Hic  est  mos,  haec  necessitas  et 
hominum  montanorum , et  urbem  permagnam  habitantium  super  viarum  straturam  aspe- 
ram tumulosamque  semper  vadentium,  et  omnium  denique  qui  itinera  pedibus  confi- 
ciunt mole  magna  onerati,  e.  g.  varii  generis  mercenariorum,  tabellariorum,  mercatorum  am- 
bulantium , ac  prae  aliis  militum  pedestrium. 

Symptomata  exostosin  ossis  metatarsi  primi  comitantia. 

Protuberantia  lateralis  in  pedis  margine  interno  non  modo  ob  laesam  venustatem  et 
proportionem,  sed  etiam  ob  angustiam  utilitatis  pedis  exinde  orientem  molestissima  est, 
quod , si  homines  hac  exostosi  laborantes  longam  eamque  laboriosam  viam  persequuntur, 
dolores  Facit  magis  minusve  pungentes,  paulluluin  rubescit,  et  interdum  denique  levissimo 
pressu  tanto  dolore  excruciatur,  quantus  in  clavo  inflammato  solummodo  saevire  solet. 
Dolores  a cutis  et  telae  cellulosae  compressione  et  irritatione  originem  ducunt,  minime 
vero  ex  clavo  pendent,  qui  super  exostosi  ista  numquam  fere  adest.  Quamvis  epider- 
midis callositates  simplices  semper  fere  cum  exostosis  ossis  metatarsi  primi  congruant,  ta- 
men clavum  genuinum  semel  tantum  in  illis  sed  magnam  cutis  densae  ac  callosae  super 
ossis  tubere  mobilitatem  inveni,  quae  a clavi  natura  prorsus  discrepat. 

Causae  exostoseos  ossis  metatarsi  primi. 

Quum  deformitas  marginis  interni  pedis,  de  qua  hucusque  disserebamus,  in  infanti- 
bus ac  pueris  nunquam  inveniatur,  non  nisi  pressus  sequela  esse  videtur.  Pressus  autem 
duae  species  concedendae  videntur,  quarum  altera  clavum  altera  exostosin  gignit.  Divi- 
tes ac  luxuriae  dediti  plerumque  clavis,  calcei  prementis  effectu  procreatis,  affecti  fere 
nunquam  exostosi  nostra  laborant;  ii  vero , qui  pedes  ab  omni  pressu  liberos  maxime 
contendunt,  saepius  exostosi  ossis  metatarsi  primi  deformantur.  Distingui  posse  videntur 
duae  compressionis  species , passiva  quidem  et  activa ; clavus  autem  est  sequela  compres- 
sionis passivae , quae  ossa  inter  et  corpora  aliena  externa  exoritur,  — exostosis  vero 
nostra  ex  compressione  activa  originem  ducit,  quae  in  eo  consistit,  quod  pedis  pars  quae- 
dam prae  ceteris  corporis  molem  fert  et  hunc  ad  finem  magnam  tensionem  articulo- 
rum propinquorum  superare  debet ; haec  tensio  a ligamentis  articulorum  praecipue  sus- 
tentatur, ex  quo  sequitur,  ligamenta  in  locis  insertionum  suarum  ossis  materiem  sub  ipsa 
artuum  actione  vehementissime  trahere  siinulque  premere;  hanc  compressionem  ac  tractio- 
nem, quae  facillime  activae  nuncupari  possunt , exostosis  evolutionem  sueto  more  sequi 
posse,  neminem  certe  fugere  potest.  Hac  ratione  denique  facile  intelligitur  exostoseos 
ossis  metatarsi  primi  evolutio  in  iis  quoque , qui  nunquam  pedem  calceamento  induerint. 

Exostoseos  ossis  metatarsi  primi  anatomica  investigatio. 

Indoles  intima  hujus  exostoseos  cultro  anatomico  explorata  omnia  confirmat , quae 
nunc  ipse  de  causis  illius  disserui.  Sub  dura  ac  callosa  epidermide,  sub  eadem  cute 
in  ipso  tuberis  cacumine  semper  permagna  reperitur  bursa  mucosa  subcutanea  in  liga- 
menti lateralis  interni  facie  exteriore  haerens  ac  bene  demonstrans,  callosam  cutem  in  Osse 

subjacente  late  moveri.  Sub  bursa  mucosa  eo  loco,  quo  ligamentum  laterale  internum 
ad  latus  tibiale  ossis  metatarsi  primi  sese  affigit,  ligamentum  ipsum  crassius  factum  et 
exsudatione  cartilaginea  levatum  est.  Intumescentia  haec  in  superficie  texturam  fibrocar- 
tilagineam, magis  in  profundo  ossificationem  inchoatam  monstrat.  Diaphyseos  massa  cor- 
ticalis compacta  marginem  posteriorem  exostosis  attollitur,  ibique  evanescit,  sicut  sub 
massa  fibro  - cartilaginea  exostoseos  adhuc  perficiendae  structura  capituli  ossis  reticulata 
leves  ramulosos  processus,  fine  certo  haud  circumscriptos,  sursum  propellat,  qui  magis 
magisque  augeantur,  texturam  reticulatam  capituli  ipsius  usque  in  prominentiam  fibrocar- 
tilagineam expendant  eainque  denique  densiore  ac  vere  compacta  massa  inducant,  in  qua 
vero  etiam  sub  finem  ossificationis  nec  fibrae  nec  laminae  observantur,  sed  mera  massa 
spongiosa  densissima  conspicua  est.  In  cortice  hoc  duro  ac  compacto  stratum  cartilagineum 
adhuc  semper  incumbens  reperitur.  Haec  sunt  diversa  evolutionis  exostoseos  nostrae  stadia, 
quae  plurium  ossium  hoc  modo  mutatarum  dissectione  cognovi.  — Ipsa  ossis  textura 
minime  aegrotat,  sed  hypertrophico  s.  d.  modo  tantum  tumet  ac  sensim  paulatimque 
exostosin  format,  quae  exostosibus  a periosteo  pendentibus  (Knochenhautexostosen)  illu- 
strissimi Astley  Cooper  adnumeranda  est,  quarum  duas  species  sejungendas  censeo,  sci- 
licet alteram  sub  normali  periosteo  formatam,  alteram  sub  ligamenti  sive  tendinis  cujus- 
dam  in  os  insertione  evolutam.  Has  differentias  optime  una  cum  evolutione  exostosis 
ossis  metatarsi  primi  ita  demonstrabo , ut  primum  exostosin  sub  periosteo  formatam 
tunc  vero  exostosin  sub  ligamentorum  ac  tendinum  insertione  procreatam  exponam. 

Exostoseos  ossis  metatarsi  primi  evolutio. 

Exostosis  a periosteo  pendens  benigna  sive  cartilaginea  inter  periosteum  et  ossis 
superficiem  ex  inflammatione  utriusque  hujus  telae  originem  ducit,  quae  aut  nimium  labo- 
rem aut  impulsum  quendam  traumaticum  sequebatur.  Inflammatio  aut  in  tendinibus  et  li- 
gamentis, quae  nimia  partium  contentione  loco  suo  cedebant  primum  exorta  et  in  perio- 
steum et  os  propagata  est  secundum  tendines  inflammatas  exsudationem  morbosam  gig- 
nens, — aut  in  periosteo  ipso  ex  subitanea  vel  lenta  quadam  sed  perseveranti  (a  re  ex- 
terna aut  a musculorum  tendinibus  ipsis  pendente)  compressione  orta , depositum  strati 
cartilaginei  densi  et  periosteum  et  os  ipsum  inducit,  utraque  parte  bene  se  affigens.  Hoc 
stratum  materiem  osseam  primum  ab  osse  primitivo  secretam,  deinde  vero,  aucta  jam  car- 
tilagine, perpetuo  accrescentem  confinet.  Quum  processus  hic  morbosus  per  longius  tem- 
poris spatium  duraverit,  in  facie  exteriore  ossis  recentis  condensatione  fibrarum  ramosa- 
rum cortex  construitur,  cortici  genuino  simillimus,  sub  quo  structura  reticulata  ac  spon- 
giosa exostoseos  cum  illa  capituli  ossis  sine  ullo  spatio  intercedente  cohaeret;  id  quod 
sine  ullo  dubio  ea  ratione  perficitur,  ut  ossis  primitivi  cortex  compactilis  resorbeatur, 
emolliatur  et  in  massam  spongiosam  mutetur. 

Sin  vero  inflammatio  haec,  novaeque  ossis  exsudatio  nimias  tendinum  sive  ligamen- 
torum in  loco  insertionis  tractiones  sequitur,  aequo  modo  hoc  fit  ac  post  meram  perio- 
stei atque  ossis  compressionem,  excepta  hac  sola  varietate,  quod  cartilago  textu  inflammato 
secreta  non  stratum  continuum  inter  periosteum  et  os  depingit  sed  inter  singulas  fibras 
tendineas  ossi  infixas  penetrat  et  massam  fibro-carlilagineam  profert,  quae  lentius  tantum 
ramulis  osseis  repletur,  et  eo  quidem  modo,  ut  inter  singulos  ramulos  majora  interjecta 

sint  spatia  massa  ossea  haud  densata.  Sed  in  hoc  quoque  strato  ex  textu  cartilagineo, 
fibroso  et  osseo  conformato  ramuli  ossei  tandem  ita  augentur,  ut  ossis  spongiosi  cortice 
compactili  inducti  texturam  prae  se  ferat.  Post  peractam  ossificationem  hujus  exosto- 
seos  sub  ligamentorum  insertione  formatae  structura  ab  altera  sub  mero  periosteo  excreta 
minime  recedit. 

Secunda,  quam  nunc  ipsum  descripsi,  actionis  formativae  vi  etiam  exostosis  ossis  me- 
tatarsi primi  formatur.  Digitorum  pedis  nimia  contentione,  quae  eo  efficitur,  ut  totum 
corpus  in  illis  solis  incumbat , (uti  in  viis  montanis  asperisque  fieri  solet)  inprimis  liga- 
mentum laterale  internum  articuli  metatarso-phalangalis  fortiter  tenditur,  eodem  vero  tem- 
pore etiam  plantae  pedis  pars  anterior  interna,  et  quae  in  illa  sunt  ossa  sesamoidea  ve- 
hementer comprimuntur.  Irritatio  nec  non  inflammatio  partium  laudatarum  inde  exorta 
circa  impressionem  lateralem  internam  ossis  metatarsi  primi  secretionem  provocat  cartila- 
ginosam intra  ligamenti  fibras  penetrantem , quam  ossificatio  ab  interna  parte  extrorsum 
vergens  sequitur;  durante  vero  irritatione  etiam  cartilaginis  et  fibrae  osseae  formatio  per- 
severat et  hanc  ob  causam  exostoses  hae  haud  raro  magnitudinem  juglandis  assequuntur. 
Quum  vero  compressio  ossium  sesamoideorum  cum  nimia  ligamenti  lateralis  tensione  con- 
juncta esse  soleat  et  quoque  irritationem  et  inde  incrementum  illorum  proficiat,  plerumque 
simul  cum  exostosi  ossis  metatarsi  primi  etiam  ossium  illorum  sesamoideorum  magnitudinem 
bis  terve  auctam  invenies. 

Exostoseos  ossis  metatarsi  primi  cura. 

Hanc  deformitatem  sanari  posse  vix  unquam  sperandum.  Remediorum  alterantium 
congeries  sine  ulla  vi  atque  efficacitate  est,  quum  primum  protuberantiajamjam  ossea , non 
modo  cartilaginea  sit ; ex  horum  remediorum  inprimis  mercurii,  iodinae  et  emplastri  am- 
moniaco-mercurialis  vi  tam  diu  solum  boni  aliquid  exspectandum  mihi  videtur,  quam  tumor 
cartilagineus  adhuc,  nullisque  osseis  ramulis  instructus  retisterit.  Quum  vero  ab  initio  nec 
magna  deformitas  nec  dolores  adsint,  haud  sperandum  puto,  fore,  ut  ejusmodi  exostosium 
formatio  unquam  a medico  impediatur.  Omnis  igitur  hujus  morbi  cura  palliativa  solum 
esse  potest,  ad  quam  perficiendam  fomentationes  ex  aqua  frigida,  vel  ex  aqua  plumbica,  vel 
ex  fluidis  vapore  evanescentibus  paratas  adhibere , et  inflammatione  vehementiore  excitata 
hirudines  applicare  possumus.  Exostosin  serra  removere,  nemo  suscipiet,  quum  deformi- 
tas ipsa  nec  ingens  sit  nec  per  se  doleat  nec  denique  pedis  usum  omnino  aboleat.  Pe- 
dis usus  non  nisi  post  nimiam  illius  contentionem,  indeque  exortam  inflammationem  dis- 
turbatur, quibus  facillime  quiete  ac  remediis  supra  laudatis  medetur.  Quales  exostosis 
phalangis  secundae  hallucis  sequi  solet.  Degeneratio  autem  pravae  indolis  ex  exostosi 
ossis  metatarsi  primi  nunquam  progignitur,  itaque  cura  prophy laetica  non  nisi  inflamma- 
tionem in  exostoseos  superficie  orientem  spectat,  et  eo  perficitur,  ut  pedis  nimiam  con- 
tentionem evitare  studeamus,  qua  de  causa  homines  hac  exostosi  ossis  metatarsi  primi  la- 
borantes ad  militiae  pedestris  munus  minus  idonei  esse  videntur. 

TABULAE  EXPLANATTO. 


Figura  I. 

Pedis  sinistri  exostosi  ossis  metatarsi  primi  contaminati  imago,  ex  qua  capitulum  ossis 
metatarsi  primi  nimis  in  latus  internum  prominere  facile  intelligitur. 

Figura  II. 

Hallucis  ac  ossis  metatarsi  primi  praecedentis  figurae  sectio  horizontalis. 

a.  Latus  tibiale  sive  internum. 

b.  Latus  peronaeum  sive  externum. 

c.  Marginis  interni  pedis  superficies  normalis,  quae  juxta  exostosin  subito  introrsum 
i ergit.  protuberantiain  ab  exostosi  formatam  illinens. 

d.  Musculus  adductor  hallucis. 

e.  Phalanx  hallucis  prima  secundum  planum  horizontale  diffissa. 

f.  Phalanx  hallucis  secunda  secundum  planum  horizontale  diffissa. 

g.  Os  sesamoideum  internum  secundum  planum  horizontale  diffissum. 

h.  i-  Articulum  metatarso-phalangale. 

k.  Bursa  mucosa  subcutanea  diffissa  et  hamulis  diducta , in  superficie  ligamenti  late- 
ralis interni  incumbens. 

l.  Insertio  ligamenti  lateralis  interni  magnopere  tumens  ac  in  massam  fibro-cartilari- 

neam  conversa.  ° 

m.  Exostosis  structura  spongiosa  et  reticulata  insignis. 

Figura  III. 

Pedis  sinistri  os  metatarsi  primum  illaesum,  sectione  horizontali  diffissum,  comparationi 
cum  fig.  II.  inserviens.  1 

Figura  IY. 

Pedis  dextri  os  metatarsi  primum  exostosi  insigne  a latere  interno  s.  tibiali. 

a.  Impressio  lateralis  ad  insertionem  ligamenti  lateralis  interni  inserviens  vallo  fibro- 
cartilagineo circumdatum,  valdopere  tumens. 

b.  Ligamenti  capsularis  pars  inferior  s.  plantaris. 

c.  Basis  ossis  metatarsi  primi. 

d.  Tuberositatis  baseos  ossis  metatarsi  facies,  quae  jungitur  ossi  cuneiformi  primo. 

Figura  V. 

Pedis  dextri  os  metatarsi  primum  a superiori. 

a.  Exostosis  in  eo  loco,  quo  ligamentum  laterale  internum  infixum  est. 

b.  Capituli  margo  posterior  in  latere  peronaeo. 

c.  Baseos  ossis  metatarsi  primi  margo  tibialis. 

d.  Tuberositas  baseos  ossis  metatarsi  primi. 

Figura  VI. 

Os  metatarsi  primum  pedis  dextri  integri,  comparationi  cum  figura  V.  inserviens. 

a.  Capituli  superficies  tibialis. 

b.  Capituli  superficies  peronaea. 

c.  Basis. 

d.  Tuberositas  illius. 

